Tukkie-student kritiek ná motor haar tref | Maroela Media
Tukkie-student kritiek ná motor haar tref
Adel Cato. Foto: Facebook.
'n Tweedejaar-bedryfsielkundestudent aan die Universiteit van Pretoria (UP) is tans in 'n kritieke toestand in die hospitaal ná sy Maandagaand in 'n straat raakgery is.
Frank Cato, Adel Cato (20) se pa, vertel aan Maroela Media die voorval het omstreeks 22:30 by Duncan Yard in Pretoria plaasgevind. "Sy en 'n groep vriende het van een restaurant na die ander oor die pad gestap en ander vriende wat nog by die vorige plek was, het haar teruggeroep. Sy het net so half in die pad terugbeweeg toe die motor haar tref," het Frank vertel.
Volgens hom het die motor Adel, 'n kranige netbalspeler wat vir Noord-Gauteng sowel as Tukkies netbal speel, aan haar regterkant getref en haar kop het die pilaar aan die kant van die windskerm (A-pilaar) van die motor getref. "Die jong man [agter die stuur] het uiteraard rem getrap. Sy het so half op die kar gelê en toe afgeval sodat die ander kant van haar kop die pad getref het."
Nooddienste is onmiddellik deur haar vriende ontbied en Adel is na die Mediclinic Muelmed in Pretoria gehaas. "Hulle het ons gebel en ons het hulle daar ontmoet."
Volgens Frank het Adel erge breinbloeding en -swelling opgedoen.
"Die paramedici op die toneel het haar dadelik onder verdowing geplaas. Hulle sou haar aanvanklik vir sewe dae onder verdowing gehou het, maar sal vandag egter stadig begin om haar uit die verdowing te bring. Ons sal eers dán kan bepaal wat die omvang van die skade is en of daar breinskade is."
Haar been is ook beseer. "Dit lyk of dit gekraak is en die ligamente skade gely het. In dié stadium het die skanderings vir die rugstring positief teruggekom."
Adel word steeds in die hoësorgeenheid van die hospitaal behandel. Sy beweeg volgens haar pa haar arms en bene effens, maar die gesin is nog onseker of dit is omdat sy uit die verdowing kom en of dit moontlik spiersametrekkings kan wees.
Frank vertel die gesin was in aanraking met die motoris, in sy 20's, wat Cato getref het. "Hy is self verskriklik getraumatiseer, dit was 'n fratsongeluk dié. Hy was hier in die hospitaal ook by haar. Ons het vir hom gesê ons sal nie stappe teen hom doen nie."
Frank vertel sy dogter is baie sosiaal met 'n borrelende persoonlikheid. Die gesin glo en bid toegewyd dat sy volkome sal herstel.
'Betoger' doodgeskiet: Man vir eers vry
Al wat in my kop maal is soveel respek. Soveel respek vir die jong man wat dadelik rem getrap het en stil gehou het. Mag die Vader jou dra hierdeur jong man. Vir hierdie Pa wat tussen reg en verkeerd kan onderskei en ondanks sy onsekerhede en hartseer reeds die jong man troos. Baie baie sterkte vir julle en Adel, mag die Vader se hand oor jul waak en net die beste vir Adel gebeur.
Ons bid vir haar en haar gesin. Die jongman wat haar gestamp het ook.
Sterkte, mag al die partye sterker anderkant uitkom en ALMAL ten volle genees ! ??
Sterkte vorentoe aan almal.
Hoop sy herstel vinnig.
Dit is in Adel of dan nou haar familie se hande of hulle net die ongeluk wil rapporteer en of hulle n saak van nalaatigheid ook wil oopmaak, maar van wat ek uit die storie kan aflei was daar geen nalaatigheid aan die bestuurder se kant nie, daar word nie genoem dat hy te vinnig gery het of onder die invloed bestuur het nie, verder het hy stil gehou en Adel bygestaan. So so ver ek kan sien was daar geen nalaatigheid aan die bestuurder se kant nie, en ek dink dit was klaar vir hom n skok en iets… Lees meer »